
Om:	<Titre>Udtalelse om forbedring af konnektiviteten, bevarelse af kulturarven og fremme af lokal ekspertise inden for europæisk turisme – destinationsudvikling og vækst i regional turisme</Titre> <DocRef>(2025/2120(INI))</DocRef>
Kære formand
I forbindelse med ovennævnte procedure har Kultur- og Uddannelsesudvalget fået til opgave at afgive en udtalelse til Deres udvalg. På mødet den 5. november 2025 vedtog Kultur- og Uddannelsesudvalget at fremsende denne udtalelse i form af en skrivelse. Udvalget behandlede spørgsmålet på sit møde den 27. januar 2026 og vedtog udtalelsen på samme møde[footnoteRef:2]. Derfor opfordrer jeg Transport- og Turismeudvalget, som er korresponderende udvalg, til at optage følgende forslag i sin endelige betænkning: [2:  Til stede ved den endelige afstemning: Nela Riehl (formand), Diana Riba i Giner (næstformand), Hristo Petrov (næstformand), Zsuzsanna Borvendég, Laurence Farreng, Gabriela Firea, Loucas Fourlas, Mario Furore, Chiara Gemma, Sunčana Glavak, Maria Guzenina, Hannes Heide, Łukasz Kohut, Giusi Princi, Sabrina Repp, Manuela Ripa, Sandro Ruotolo, Joanna Scheuring‑Wielgus, Anthony Smith, Marco Squarta, Zoltán Tarr, Eugen Tomac, Ivaylo Valchev, Annamária Vicsek, Milan Zver, Adrián Vázquez Lázara (medlem som omhandlet i forretningsordenens artikel 216, stk. 7) og Pál Szekeres (medlem som omhandlet i forretningsordenens artikel 216, stk. 7).] 

FORSLAG
A.	anerkender de kulturelle og kreative sektorer som søjler, der understøtter bæredygtig vækst, social samhørighed og konkurrenceevnen i Den Europæiske Union med over 7,9 mio. beskæftigede i kulturelle aktiviteter i 2024, hvilket svarer til 3,8 % af den samlede beskæftigelse, og omfattende ca. 1,2 mio. virksomheder, hvoraf over 99 % er SMV'er svarende til 3,95 % af EU's merværdi;
B.	betragter kulturturisme med alle dens forskellige komponenter, herunder sportsturisme, som en af de vigtigste drivkræfter for turisme i Europa, der kan styrke den lokale økonomi og fremme god praksis for bevarelse og autentisk fortolkning af kulturarven og derudover fremme Europas kulturelle mangfoldighed;
C.	fremhæver, at bjergområder, regioner i den yderste periferi, maritime regioner, landdistrikter og fjerntliggende regioner tilbyder unikke landskaber, kulturer og traditioner, og at en forbedring af deres konnektivitet er afgørende for at sætte lokalsamfundene i stand til at leve, arbejde og trives og bevare deres kulturelle ekspertise og identiteter; 
D.	der henviser til, at overturisme og andre former for ikkebæredygtig turismepraksis risikerer at skade kulturarven, øge leveomkostningerne og bidrage til boligkrisen; der henviser til, at en effektiv anvendelse af forvaltningsplaner, der respekterer lokalsamfundene, bidrager positivt til beskyttelsen af kulturarven og udnytter unikke kulturelle aktiver på en bæredygtig og ansvarlig måde, samtidig med at innovation, konkurrenceevne og bæredygtig økonomisk vækst fremmes; 
1.	understreger behovet for at beskytte alle former for kulturarv, både materiel og immateriel, og anerkende deres afgørende rolle som en uddannelsesressource for fremtidige generationer og med hensyn til at fremme regionale, nationale og europæiske identiteter, kulturel mangfoldighed, social samhørighed og bæredygtig økonomisk udvikling;
2.	understreger vigtigheden af at sætte lokalsamfund og kulturarv, herunder kulturlandskaber, i centrum for beslutningstagningen vedrørende forvaltningen af alle turismeaktiviteter, herunder kultur-, sports- og trivselsaktiviteter, for at sikre lige fordele for både borgerne og de kulturelle ressourcer;
3.	opfordrer medlemsstaterne til at iværksætte kulturturismekampagner, der fremmer mindre kendte destinationer og underudnyttede eller ugunstigt stillede områder, for at skabe et mere afbalanceret kulturturismelandskab, der fremmer bottom-up-tilgange i politikudformningen, den strategiske planlægning og destinationsforvaltningen;
[bookmark: _Hlk214356762]4.	opfordrer medlemsstaterne til at udarbejde fleksible kulturelle og bæredygtige turismetilbud, der kan imødekomme stadig mere varierede krav vedrørende motivationsfaktorer, tendenser og sæsonmønstre, formulere tilbuddene ud fra målrettede turismesektorer (gastronomisk, wellness, natur) gennem et stærkt samarbejde mellem den offentlige og den private sektor og fremhæve kultur- og sportsaktiviteters rolle som turistattraktioner;
5.	understreger den afgørende rolle, som digitale teknologier og kunstig intelligens spiller med hensyn til at forbedre synligheden, forvaltningen af besøgsstrømme, bæreevnen, tilgængeligheden og udnyttelsen af kulturarven, hvilket vil være til særlig gavn for mindre og geografisk ugunstigt stillede områder for at bekæmpe affolkning og ørkendannelse og bevare trivslen; understreger, at indførelsen af digitale værktøjer og AI-værktøjer bør følge en menneskecentreret og rettighedsbaseret tilgang;
6.	opfordrer til, at der investeres i digitalisering af kulturelt indhold og i digitale færdigheder for kulturarbejdere, og understreger samtidig, at sådanne værktøjer bør supplere, ikke erstatte, kulturelle oplevelser med fysisk fremmøde og lokalsamfundsbaseret turisme; 
7.	fremhæver brugen af digitale teknologier og innovative værktøjer til at støtte alternativ kulturturisme, hvor stederne er for skrøbelige til at blive besøgt med fysisk fremmøde;
8.	opfordrer medlemsstaterne til at finansiere miljømæssigt bæredygtig udvikling, herunder transport til, fra og omkring kultursteder, for at sikre en bæredygtig forvaltning af destinationer, fremme lokal velstand og styrke den sociale samhørighed i Den Europæiske Union;
9.	fremhæver den nye strategiske ramme kaldet kulturkompasset samt potentialet i EU-initiativer såsom DiscoverEU, de europæiske kulturhovedstæder og det europæiske kulturarvsmærke som værdifulde værktøjer til at gøre den europæiske kulturarv mere tilgængelig for unge, navnlig unge med færre muligheder, og tilskynder til en meningsfuld inddragelse af dem i forvaltningsstrukturerne for kultur og turisme;
10.	fremhæver værdien af kulturruter og vandrestier over lange afstande, f.eks. de europæiske kulturruter, som motorer bag bæredygtig lokalsamfundsbaseret turisme, og opfordrer til et stærkere europæisk samarbejde med fælles bæredygtighedsstandarder, kulturarv og beskyttelse heraf, koordineret skiltning og tilgængelighed for at styrke deres rolle som tværnationale kulturelle broer;
11.	opfordrer til strategier for kulturturisme, der prioriterer tilgængelighed, således at alle mennesker, herunder personer med handicap, fuldt ud kan nyde godt af kulturelle oplevelser.

Med venlig hilsen


Nela Riehl

<FootprintIntro>Ordføreren for udtalelsen, Lara Magoni, erklærer på eget ansvar, at hun ikke i sin udtalelse har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:3], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag.</FootprintIntro> [3:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

